Скупштина града Крагујевца, на основу члана 7. став 1. Законa о финансирању локалне самоуправе („Службени гласник Републике Србије“, број 62/06, 47/11, 93/12, 99/13 - усклађени дин. изн, 125/14 - усклађени дин. изн, 95/15 - усклађени дин. изн, 83/16, 91/16 - усклађени дин. изн, 104/16 - др. закон, 96/17 - усклађени дин. изн, 89/18 - усклађени дин. изн, 95/18 - др. закон, 86/19 - усклађени дин. изн, 126/20 - усклађени дин. изн, 99/21 - усклађени дин. изн, 111/21 - др. закон, 124/22 - усклађени дин. изн. 97/23- усклађени дин. изн. и 85/24 - усклађени дин. изн.), члана 239. став 4. Закона о накнадама за коришћење јавних добара („Службени гласник Републике Србије“, број 95/18, 49/19, 86/19-усклађени дин.изн, 156/20-усклађени дин.изн, 15/21-усклађени дин.изн, 92/23 и 120/23- усклађени дин.изн) и члана 40. став 1. тачка 24. Статута града Крагујевца („Службени лист града Крагујевца“, број 8/19), на седници одржаној дана \_\_\_\_\_\_\_\_\_\_\_\_\_2024. године, доноси

**О Д Л У К У**

**О НАКНАДАМА ЗА КОРИШЋЕЊЕ ЈАВНИХ ПОВРШИНА**

**Члан 1.**

Одлуком о накнадама за коришћење јавних површина (у даљем тексту: Одлука) утврђују се накнаде за коришћење јавних површина за територију града Крагујевца (у даљем тексту: Град), обвезници плаћања накнаде, висина накнаде, критеријуми за утврђивање накнаде, начин плаћања, начин достављања и садржај података о коришћењу јавне површине градској управи надлежној за утврђивање обавезе плаћања накнаде и друга питања од значаја за утврђивање и плаћање накнада за коришћење јавних површина.

**Члан 2.**

Накнаде за коришћење јавне површине, су:

1. накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности;
2. накнада за коришћење јавне површине за оглашавање за сопствене потребе и за потребе других лица, као и за коришћење површине и објеката за оглашавање за сопствене потребе и за потребе других лица, којима се врши непосредни утицај на расположивост, квалитет или неку другу особину јавне површине, за које дозволу издаје надлежни орган јединице локалне самоуправе (осим јавних површина које припадају обухвату јавног пута у складу са законом);
3. накнада за коришћење јавне површине по основу заузећа грађевинским материјалом и за извођење грађевинских радова и изградњу.

Јавна површина у смислу ове одлуке јесте површина утврђена планским документом јединице локалне самоуправе која је доступна свим корисницима под једнаким условима: јавна саобраћајна површина (пут, улица, пешачка зона и сл.),трг, јавна зелена површина (парк, сквер, градска шума и сл.), јавна површина блока (парковски уређене површине и саобраћајне површине).

**Члан 3.**

Под коришћењем простора на јавној површини у пословне и друге сврхе, у смислу члана 2. став 1. тачка 1. сматра се заузеће јавне површине:

* објектом привременог коришћења: башта угоститељског објекта, монтажно демонтажни објекат-киоск, пулт, тезга, надстрешница, слободностојеће и зидне витрине за излагање робе, расхладни и покретни уређаји и аутомати за припрему и продају хране и пића, банкомат, аутомати и покретни објекти за шалтерску продају робе на мало и пружање занатских и других услуга, монтажни објекат за обављање делатности јавних комуналних предузећа, телефонска говорница и слични објекти;
* елементима за: забавни парк, апарате за забаву, дечје аутомобиле, циркус, луна парк, спортске терене, клизалишта, стазе за скејт, одржавање концерата, фестивала, пословних промоција, манифестација, културног и артистичког програма, одржавање спортских приредби, станице за изнајмљивање бицикала и других реквизита за спорт и рекреацију, за коришћење посебно обележеног простора такси стајалишта, за коришћење простора за теретно возило за снабдевање, односно за почетну обуку возача и друго.

Коришћење простора на јавној површини у пословне и друге сврхе у смислу става 1. алинеје прве овог члана односи се на привремено коришћење простора на јавној површини и не обухвата коришћење трајног карактера изградњом објеката инфраструктуре.

**Члан 4.**

Под коришћењем јавне површине за оглашавање, у смислу члана 2. став 1. тачка 2. сматра се коришћење површине средства за оглашавање, постављеног на јавној површини или на површини објекта који се налази на јавној површини (стубови, балони, стајалишта јавног превоза, екрани, електронски дисплеји, светлећа слова и слично), за које дозволу издаје градска управа надлежна за комуналне послове.

Под коришћењем јавне површине за оглашавање, у смислу члана 2. став 1. тачка 2. сматра се и коришћење површине објекта, односно средства за оглашавање које се поставља на површинама које нису јавне, када се таквим коришћењем врши непосредни утицај на расположивост, квалитет или неку другу особину јавне површине, за које дозволу издаје градска управа надлежна за комуналне послове.

Под непосредним утицајем на расположивост јавне површине, у смислу става 2. овог члана, подразумева се утицај средства за оглашавање, које је постављено на површину која није јавна, на могућност коришћења јавне површине за исту или другу намену, у складу са техничким прописима.

Под утицајем на квалитет или неку другу особину јавне површине, у смислу става 2. овог члана, подразумева се утицај средства за оглашавање, које је постављено на површину која није јавна, на изглед јавне површине у складу са прописима из области урбанизма, на сигурност лица која се крећу јавном површином и ствари на јавној површини, као и на безбедност учесника у саобраћају, очување и унапређење изгледа јавне површине.

**Члан 5.**

Под коришћењем јавне површине по основу заузећа грађевинским материјалом и за извођење грађевинских радова и изградњу, у смислу члана 2. став 1. тачка 3. сматра се коришћење јавне површине постављањем објеката, уређаја и опреме у функцији извођења грађевинских радова (градилишна ограда, грађевинска скела, одлагање грађевинског материјала, приступ грађевинских машина, раскопавање јавних површина) као и коришћење јавне површине ради утовара и истовара огревног материјала.

**Члан 6.**

Обвезник накнаде за коришћење јавне површине је корисник јавне површине.

Обвезник накнаде је дужан да, најкасније у року од 15 дана пре почетка коришћења јавне површине, достави захтев градској управи надлежној за комуналне послове ради прибављања одобрења за заузеће јавне површине.

Један примерак одобрења за коришћење простора на јавној површини градска управа надлежна за комуналне послове доставља градској управи надлежној за утврђивање обавезе плаћања накнаде, електронским путем на њену званичну адресу електронске поште.

Одобрење садржи следеће податке:

* за правно лице: назив и адресу седишта правног лица, порески идентификациони број, матични број и текући рачун;
* за физичко лице - предузетника: име и презиме, назив радње са адресом, порески идентификациони број, матични број радње, текући рачун радње, адреса становања физичког лица и фотокопија личне карте односно очитана лична карта;
* податке о адреси, површини, зони и времену коришћења простора на јавној површини;
* тарифни број и тачку која дефинише врсту заузећа.

Обвезник накнаде је дужан да сваку промену у вези са за пословањем пријави градској управи надлежној за комуналне послове.

Градска управа надлежна за утврђивање обавезе плаћања накнаде издаје решење на основу издатог одобрења за коришћење јавне површине.

Основица накнаде за коришћење простора на јавној површини је површина коришћеног простора изражена у метрима квадратним (m2) утврђена одобрењем градске управе надлежне за комуналне послове односно актом градске управе надлежне за инспекцијске послове уколико се простор користи без одобрења.

**Члан 7.**

Обавеза плаћања накнаде за коришћење јавне површине настаје даном почетка коришћења јавне површине за чије коришћење је прописано плаћање накнаде и траје док траје коришћење јавне површине.

Критеријуми за прописивање висине накнада су: површина коришћеног простора, време коришћења простора, зона у којој се налази простор који се користи или техничко-употребне карактеристике објекта уколико се јавна површина користи за постављање привременог објекта.

Зоне и границе зона су утврђене посебном одлуком Скупштине Града.

Обвезник накнаде за коришћење јавне површине, обавезу утврђену решењем из члана 6. став 6. ове одлуке, плаћа у једнаким месечним ратама, које доспевају до 15. у месецу за претходни месец.

Број месечних рата се одређује на основу броја месеци коришћења јавне површине.

Обвезник накнаде дужан је да обавезе доспеле у моменту уручења решења плати у року од 15 дана од дана уручења решења.

Изузетно, накнада за коришћење јавне површине у трајању до 3 месеца, утврђена решењем и накнада за коришћење посебно обележеног простора за такси стајалишта, плаћа се у року од 15 дана од дана уручења решења.

Против решења из члана 6. став 6. ове одлуке може се изјавити жалба министарству у чијој су надлежности послови финансија, преко градске управе надлежне за утврђивање обавезе плаћања накнаде.

**Члан 8.**

У случају коришћења јавне површине, без одобрења надлежног органа или након истека одобреног рока за коришћење јавне површине, накнада из члана 2. ове одлуке се утврђује према подацима из акта градске управе надлежне за инспекцијске послове:

* о површини простора, односно средства за оглашавање или према техничко-употребним карактеристикама објекта, односно врсти средства за оглашавање и
* времену коришћења.

Акт из става 1. овог члана садржи и податке утврђене чланом 6. став 4. алинеја прва до треће, ове одлуке који се односе на лице које је затечено у коришћењу јавне површине без одобрења.

Накнада из члана 2. став 1. овог члана, u случају коришћења јавне површине, без одобрења надлежног органа, увећава се за 50% у односу на прописану висину накнаде за коришћење јавне површине са дозволом надлежног органа.

Накнада из члана 2. став 1. тачка 3. ове одлуке увећава се за 100% у односу на прописану висину накнаде за коришћење јавне површине са дозволом надлежног органа, уколико након истека одобреног рока, инвеститор продужи дозвољени рок односно прекорачи рок завршетка изградње евидентиран у писменој изјави инвеститора.

Изузетно, не сматра се продужењем рока у смислу става 5. овог члана ако инвеститор прекорачи рок завршетка изградње евидентиран у писменој изјави инвеститора о почетку грађења, односно извођења радова и року завршетка грађења, у случајевима када градска управа надлежна за комуналне послове не одобри заузеће јавне површине у траженом року због недостатка саобраћајно-техничких услова који су постојали у време тражења одобрења.

Накнаду из става 1. овог члана решењем утврђује градска управа надлежна за утврђивање обавезе плаћања накнаде.

Обвезник накнаде дужан је да утврђену обавезу по основу накнаде плати у року од 15 дана од дана достављања решења.

Против решења из става 6. овог члана може се изјавити жалба министарству у чијој су надлежности послови финансија, преко градске управе надлежне за утврђивање обавезе плаћања накнаде.

У погледу поступка утврђивања контроле, наплате, повраћаја, камате, принудне наплате, застарелости и осталог што није прописано Законом и овом одлуком сходно се примењују одредбе закона којим се уређују порески поступак и пореска администрација.

**Члан 9.**

Накнаду за коришћење јавних површина не плаћају директни и индиректни корисници буџетских средстава, Црвени крст Србије и недобитне организације и удружења када спроводе:

- активности од општег интереса које се финансирају средствима јединице локалне самоуправе

- хуманитарне акције које за циљ имају прикупљање донаторских средстава у области здравља.

Накнада за коришћење јавних површина по основу заузећа грађевинским материјалом и за извођење грађевинских радова не плаћа се ако се раскопавање, односно заузимање јавне површине врши због изградње, реконструкције коловоза, тротоара или друге јавне саобраћајне површине, као и приликом извођења радова јавних комуналних предузећа у сврху довођења објеката у функцију. Под довођењем објекта у функцију подразумевају се радови на текућем (редовном) одржавању објекта, за које се не издаје одобрење по Закону о планирању и изградњи.

**Члан 10.**

Накнада за коришћење јавних површина уплаћују се на рачуне прописане за уплату јавних прихода.

Приходи остварени од накнаде за коришћење јавних површина приход су буџета града Крагујевца.

**Члан 11.**

Саставни део ове одлуке представља Тарифа, којом се утврђује висина накнада за коришћење јавних површина.

**Члан 12.**

Доношењем ове одлуке престаје да важи Одлука о накнадама за коришћење јавних површина за територију града Крагујевца („Службени лист града Крагујевца“, број 2/23-пречишћен текст и 8/23).

**Члан 13.**

Поступци по поднетим захтевима, који нису окончани издавањем одобрења за коришћење јавне површине, биће окончани у складу са одредбама ове одлуке.

**Члан 14.**

Ова одлука ступа на снагу осмог дана од дана објављивања у „Службеном листу града Крагујевца“, а примењује се од 1. јануара 2025. године.

**ТАРИФА**

**Тарифни број 1.**

Накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности за сваки цео или започети m² простора који се користи, утврђује се по зонама, дневно, сразмерно времену коришћења и то:

1. за коришћење простора за обављање пословне делатности постављањем привремених монтажно демонтажних објеката, киоска, монтажних објеката за обављање делатности јавних комуналних предузећа, пултова, тезги, слободностојећих и зидних витрина за излагање робе, расхладних и покретних уређаја за припрему и продају хране и пића (апарати за кокице, кестен, кукуруз, шећерну вуну, сладолед, топле и освежавајуће напитке, сладолед, хот дог, крофне, палачинке и сл.) накнада се утврђује дневно:

|  |  |
| --- | --- |
| зона | дневно/m2 |
| екстра | 66,00 |
| I | 55,00 |
| II | 31,00 |
| III и остале зоне | 25,00 |

2. за коришћење простора за обављање угоститељске делатности у башти угоститељског објекта, накнада се утврђује дневно:

|  |  |
| --- | --- |
| зона | дневно/m2 |
| екстра | 30,00 |
| I | 25,00 |
| II | 20,00 |
| III и остале зоне | 13,00 |

За наставак коришћења јавне површине платформом као елементом летње баште по истеку рока утврђеног одобрењем за постављање летње баште, накнада се утврђује у скаду са тачком 2. овог тарифног броја.

3. за коришћење простора за постављање елемената за одржавања концерата, фестивала, културних и спортских приредби, спортске терене, клизалишта, стазе за скејт, станице за изнајмљивање бицикала и реквизита за спорт и рекреацију и друга заузећа јавне површине за спортске, рекреативне и забавне сврхе, накнада се утврђује дневно:

|  |  |
| --- | --- |
| зона | дневно/m2 |
| екстра | 25,00 |
| I | 19,00 |
| II | 15,00 |
| III и остале зоне | 13,00 |

За коришћење простора ради одржавања концерата, фестивала, културних, спортских и других приредби које се реализују под покровитељством Града и хуманитарних акција које за циљ имају прикупљање донаторских средстава у области здравља, накнада се не наплаћује.

4. за коришћење простора за пословне промоције и манифестације, накнада се утврђује дневно:

|  |  |
| --- | --- |
| зона | дневно/m2 |
| екстра | 138,00 |
| I | 120,00 |
| II | 95,00 |
| III и остале зоне | 50,00 |

5. за коришћење простора за постављање аутомата за продају штампе, хране и пића, банкоматa, пакетомата, аутомата и покретних објеката за шалтерску продају робе на мало и пружање занатских и других услуга, специјализованих возила за обављање делатности трговине на мало и других делатности у складу са законом, накнада се утврђује дневно:

|  |  |
| --- | --- |
| зона | дневно/m2 |
| екстра | 138,00 |
| I | 120,00 |
| II | 60,00 |
| III и остале зоне | 37,00 |

За специјализована возила која делатност обављају кретањем користећи простор у различитим зонама, накнада се утврђује дневно, у износу од 138,00 динара..

6. за коришћење простора за постављање циркуса, луна паркова, забавних паркова, апарата за забаву, виртуелних играоница, дечјих аутомобила, возића, трамбулина, тобогана, клацкалица, рингишпила, накнада се утврђује дневно:

|  |  |
| --- | --- |
| зона | дневно/m2 |
| екстра | 110,00 |
| I | 104,00 |
| II | 60,00 |
| III и остале зоне | 25,00 |

7. за коришћење посебно обележеног простора за теретно и доставно возило ради утовара и истовара робе за снабдевање, накнада се утврђује дневно у износу од 135,00 динара по m² у свим зонама.

8. за коришћење посебно обележеног простора за такси стајалишта, накнада се утврђује дневно у износу од 2,00 динара/m2.

Уколико је за доделу на коришћење јавне површине предвиђено спровођење поступка лицитације, накнада из одговарајуће тачке овог тарифног броја, утврђена за ехтра зону, представља почетни лицитациони износ, у складу са Правилником о условима за постављање објеката на јавним површинама.

Накнада из овог тарифног броја не плаћа се за коришћење простора на јавним површинама ради продаје штампе, књига и других публикација, производа старих и уметничких заната и домаће радиности.

Уколико се поред штампе, књига и других публикација, производа старих и уметничких заната и домаће радиности продаје и нека друга роба, накнада се плаћа у целокупно прописаном износу из овог тарифног броја.

**Тарифни број 2.**

Накнада за коришћење јавне површине за оглашавање за сопствене потребе и за потребе других лица, као и за коришћење површина и објеката за оглашавање за сопствене потребе и за потребе других лица којим се врши непосредни утицај на расположивост, квалитет или неку другу особину јавне површине, за сваки цео и започети m² простора који се користи, утврђује се по зонама, дневно, сразмерно времену коришћења и то:

1. за постављање светлећих средстава за оглашавање, накнада се утврђује дневно:

|  |  |
| --- | --- |
| Зона | дневно/m2 |
| екстра | 113,00 |
| I | 110,00 |
| II | 105,00 |
| III и остале зоне | 100,00 |

2. за постављање несветлећих средстава за оглашавање, накнада се утврђује дневно:

|  |  |
| --- | --- |
| Зона | дневно/m2 |
| екстра | 20,00 |
| I | 19,00 |
| II | 18,00 |
| III и остале зоне | 17,00 |

Накнада из табеле умањује се за 50% у случају коришћења средства за оглашавање за сопствене потребе и за потребе других лица, постављеног на површину која није јавна, којим се врши непосредни утицај на расположивост, квалитет или неку другу особину јавне површине.

**Тарифни број 3.**

Накнада за коришћење јавне површине по основу заузећа грађевинским материјалом и за извођење грађевинских радова и изградњу, за сваки цео и започети m² простора који се користи, утврђује се, дневно, сразмерно времену коришћења и то:

|  |  |  |
| --- | --- | --- |
| 1 | Коришћење јавне површине у циљу изградње објеката | m²/дневно |
| 1.1. | При изградњи, реконструкцији и адаптацији објеката индивидуалног становања до 20 m2 (постављање градилишних ограда, грађевинских скела, одлагање грађевинског материјала, приступ грађевинских машина и сл.) | 60,00 |
| 1.2. | При изградњи, реконструкцији и адаптацији објеката индивидуалног, вишепородичног, пословног или пословног стамбеног становања до 50 m² (постављање градилишних ограда, грађевинских скела, одлагање грађевинског материјала, приступ грађевинских машина и сл.) | 120,00 |
| 1.3. | При изградњи, реконструкцији и адаптацији објеката индивидуалног, вишепородичног, пословног или пословног стамбеног становања преко 50 m2 (постављање градилишних ограда, грађевинских скела, одлагање грађевинског материјала, приступ грађевинских машина и сл.) | 180,00 |
| 2. | Коришћење јавне површине за извођење радова који изискују раскопавање коловоза или тротоара |  |
| 2.1. | Ако се раскопавање врши у периоду од 1.3. до 30.11. | 110,00 |
| 2.2. | Ако се раскопавање врши у периоду од 1.12.до 28.02/29.02. | 200,00 |
| 3. | Коришћење јавне површине ради утовара и истовара огревног материјала | 100,00 |

Уколико се приликом извођења грађевинских радова, изградње и заузећа грађевинским или огревним материјалом користи зелена површина, висина накнаде се утврђује тако што се износ накнаде из овог тарифног броја увећава за 100%, а највише до максимума утврђеног законом.

**СКУПШТИНА ГРАДА КРАГУЈЕВЦА**

**БРОЈ:\_\_\_\_\_\_\_\_\_\_\_\_\_\_**

**У Крагујевцу, дана \_\_\_\_\_\_\_\_ 2024. године**

**ПРЕДСЕДНИК,**

**Ивица Момчиловић**

**О б р а з л о ж е њ е**

Правни основ за доношење Oдлуке о накнадама за коришћење јавних површина за територију града Крагујевца садржан је у одредбама члана 7. став 1. Законa о финансирању локалне самоуправе („Службени гласник Републике Србије“, број 62/06, 47/11, 93/12, 99/13 - усклађени дин. изн, 125/14 - усклађени дин. изн, 95/15 - усклађени дин. изн, 83/16, 91/16 - усклађени дин. изн, 104/16 - др. закон, 96/17 - усклађени дин. изн, 89/18 - усклађени дин. изн, 95/18 - др. закон, 86/19 - усклађени дин. изн, 126/20 - усклађени дин. изн, 99/21 - усклађени дин. изн, 111/21 - др. закон, 124/22 - усклађени дин. изн. 97/23- усклађени дин. изн. и 85/24 - усклађени дин. изн.) којим је прописано да стопе изворних прихода, као и начин и мерила за одређивање висине локалних такси и накнада утврђује скупштина јединице локалне самоуправе својом одлуком, у складу са законом; члана 239. став 4. Закона о накнадама за коришћење јавних добара („Службени гласник Републике Србије“, број 95/18, 49/19, 86/19-усклађени дин.изн, 156/20-усклађени дин.изн, 15/21-усклађени дин.изн, 92/23 и 120/23-усклађени дин.изн) којим је прописано да се актом скупштине јединице локалне самоуправе утврђује висина накнаде, олакшице, начин достављања и садржај података о коришћењу јавне површине надлежном органу који утврђује обавезу плаћања накнаде и члана 40. став 1. тачка 24. Статута града Крагујевца („Службени лист града Крагујевца“, број 8/19) којим је прописано да Скупштина града утврђује стопе изворних прихода Града, као и начин и мерила за одређивање висине локалних такси и накнада.

Разлог за доношење ове одлуке садржан је у неопходности реализације одредбе члана 239. став 4. Закона о накнадама за коришћење јавних добара („Службени гласник Републике Србије“, број 95/18, 49/19, 86/19-усклађени дин.изн., 156/20-усклађени дин.изн, 15/21-усклађени дин.изн, 92/23 и 120/23- усклађени дин.изн), којим је утврђена обавеза скупштине јединице локалне самоуправе да утврди највиши износ накнаде за коришћење јавне површине прописан у Прилогу 12. који је саставни део наведеног закона. Чланом 273. став 1. Закона о накнадама за коришћење јавних добара утврђена је обавеза усаглашавања износа накнаде за коришћење јавних површина са прописаним новчаним износима из Прилога 12. Законa.

Циљ доношења ове одлуке je стварање правног основа за наплату јавних прихода, односно накнаде за коришћење јавне површине.

Ова одлука конципирана је кроз три поглавља и то:

**Поглављем I ове одлуке** обрађени су и дефинисани основни појмови и институти које уређује ова одлука.

**Поглављем II ове одлуке** дефинисани су обвезници накнаде и критеријуми за утврђивање накнаде као и да Тарифа, којом се утврђује висина накнада за коришћење јавних површина чини саставни део ове одлуке.

**Поглављем III** **ове одлуке** утврђенo је да ступањем на снагу ове одлуке престаје да важи Одлука о накнадама за коришћење јавних површина за територију града Крагујевца („Службени лист града Крагујевца“, број 2/23-пречишћен текст и 8/23). У оквиру овог поглавља утврђено је ступање на снагу ове одлуке односно да иста, у складу са чланом 196. став 3. и 4. Устава Републике Србије („Службени гласник Републике Србије“, број 98/06 и 115/21) ступа на снагу осмог дана од дана објављивања у „Службеном листу града Крагујевца“ и примена ове одлуке односно да се иста примењује од 1. јануара 2025.године.